تئیموری معمارلیغیندا ان اؤنملی یئری توربه‌لر توتوردو. تئیموری توربه معمارلیغی‌نین ان اؤنملی اؤرنک‌لریندن بیری سمرقند ده‌کی  شاه-زینده مجموعه‌سی‌دیر. بو مجموعه‌ده تئیموری‌لر سویوندان اؤنملی شخص‌لرین توربه‌لری یئرلشیر. بیر دیگر نومونه کیمی سمرقندده یئرلشن و 1380-1390-جی ایللره عایید ائدیلن روح‌آباد توربه‌سینی گؤسترمک اولار. روح‌آباد توربه‌سی کوب فورمالی اساس بینانین اوزرینده یئرلشن، سککیزبوجاقلی تمبورون داشیغیدی قوببه‌دن عیبارتدیر. امیر تئیمورون حاکیمیتی ایللرینده تیکیلن توربه و اونا باغلی معمارلیق مجموعه‌لری‌نین ان مشهورو گور-امیر دیر. بو مجموعه‌یه مدرسه، مسجید، توربه و دیگر بؤلوم‌لر داخیلدیر. ایلک دفعه  تیکینتی‌سینه 1399-جو ایلده باشلانیلسا دا، امیر تئیمورون نوه‌سی محمد میرزه‌نین اؤلوموندن سونرا امیر تئیمورون امری ایله 1404-جو ایلده بیر توربه تیکیلمه‌سینه قرار وئریلمیشدیر. تئیموری‌لر سویوندان اؤنملی شخصلرین مزارلاری‌نین یئرلشدیگی بو توربه‌یه 1405-جی ایلده امیر تئیمور دا دفن اولونموشدو. همچنین امیر تئیمورون اوغول‌لاری میرانشاه و سلطان شاهرخ، نوه‌لری پیر محمد میرزه و اولوغ ‌بیگ، ائله‌جه ده دین موعلیمی عزیز نور سئیید برکه ده بو توربه ده دفن اولونموشدور. امیر تئیمورون هیندیستان اوزرینه اولان یوروشونو ابدی‌لشدیرمک مقصدی ایله بی‌بی‌خانیم مسجیدی اینشاء اولونموشدور. بی‌بی‌خانیم مسجیدی یوکسک قوببه‌لری، ائیوان‌لاری، دیگر معمارلیق المنت‌لری و چینی ایشلمه‌لری ایله تئیموری‌لر دؤولتی‌نین گوجونون زیروه‌سینده اولدوغو دؤورو عکس ائتدیریر.